Liggaam langs pad buite Bloemfontein gekryArgieffoto Die liggaam van ’n man, vermoedelik 40 jaar oud, is Sondag langs die pad naby Bloem Industria buite Bloemfontein in die Vrystaat gevind. Die oorledene was glo eers aangerand voordat hy vermoor is. Brig. Sam Makhele, woordvoerder van die polisie, sê veewagters het Sondag omstreeks 15:45 op die liggaam afgekom. Die liggaam was reeds gedeeltelik ontbind. Makhele sê die oorledene was vol kneusplekke en sy hande en voete was met kabelbinders vasgebind. Daar was ’n lap in sy mond gedruk en met kleefband toegeplak. Die oorledene het ’n denimbroek, oranje T-hemp, baadjie en rooi sokkies sonder skoene aangehad. ’n Voorlopige ondersoek het aan die lig gebring dat die oorledene moontlik elders vermoor is voordat sy liggaam langs die pad gelaat is. Makhele het Dinsdagoggend gesê hulle kon steeds nie die oorledene identifiseer nie. ’n Saak van moord is aanhangig gemaak. Enigiemand wat inligting oor die voorval het of dalk weet wie die oorledene kan wees, kan die ondersoekbeampte, Thando Ntlawatini, by 073 430 6746 bel of 08600 10111 skakel.